Vytautas Strolia (1960)

Vytautas Strolia (g. 1960 m. gegužės 26 d. Skapiškių kaime, Anykščių rajonas) – Lietuvos pasienio policijos karininkas, vidaus tarnybos pulkininkas, Medininkų pasieniečių mokyklos viršininkas, praeityje vienas geriausių šalies biatlonininkų.

 Biografija 
1978 m. baigęs Anykščių Jono Biliūno vidurinę mokyklą, studijavo Kauno kūno kultūros institute, kur 1983 m. įgijo biatlono trenerio-dėstytojo kvalifikaciją. Neakivaizdiniu būdu baigė Kauno technologijos universitetą, viešojo administravimo magistras. 

Jaunystėje buvo aktyvus biatlonininkas, 1982 m. tapo Lietuvos spartakiados čempionu, 1983 m. nugalėjo SSRS Sporto draugijos „Trud“ pirmenybėse (20 km distancija).

1983–1985 m. dirbo „Žalgirio“ sporto draugijos mokykloje biatlono treneriu, 1985–1990 m. buvo šios sporto draugijos pirmininku.

Besikuriančios Lietuvos kariuomenės savanoris. Nuo 1990 m. tarnavo Ignalinos pasienio užkardos vadu, o 1997–1999 m. – Visagino pasienio policijos štabo viršininku. 1999–2007 m. buvo Visagino pasieniečių mokyklos viršininkas, o 2007 m. perkėlus ją į Medininkus, paskirtas vadovauti jai.

Buvo vedęs žinomą Lietuvos slidininkę ir trenerę Kazimierą Strolienę, vėliau su ja išsiskyrė. Jų sūnūs Tautvydas (g. 1995 m.) ir Mantas (g. 1986 m.) taip pat kultivuoja slidinėjimą. Abu sūnūs yra šalies rinktinės nariai, olimpiečiai.

 Įvertinimas 
 Sausio 13-osios atminimo medalis (1992 m.)
 Lietuvos kariuomenės kūrėjų savanorių medalis (1996 m.)

 Šaltiniai 
 Anykštėnų biografinis žinynas
 Medininkų pasieniečių mokyklos internetinis puslapis 
 Apdovanotųjų asmenų duomenų bazė 

Kategorija:Lietuvos biatlonininkai
Kategorija:Lietuvos pedagogai
Kategorija:Lietuvos pasienio policininkai
Kategorija:Lietuvos treneriai
Kategorija:Lietuvos vidaus tarnybos pulkininkai
Kategorija:Lietuvos sporto veikėjai